Oikeusministeriö
kirjaamo.om@om.fi
marja.tuokila@om.fi

Oikeusministeriön lausuntopyyntö OM 7/482/2003, 11.8.2006

LAUSUNTO KOMISSION SELVITYKSESTÄ VÄLITTÄJÄN HALLINNASSA OLEVIIN ARVOPAPEREIHIN LIITTYVIIN TIETTYIHIN OIKEUKSIIN SOVELLETTAVAA LAKIA KOSKEVASTA HAAGIN YLEISSOPIMUKSESTA

Valtiovarainministeriö toteaa komission selvityksen (SEC(2006) 910, 03.07.2006), siinä esitettyjen toimintavaihtoehtojen ja muotoiltavan Suomen kannan osalta seuraavaa:

Komission selvityksestä

Komissio katsoo liittymisen Haagin yleissopimukseen olevan Euroopan yhteisön etujen mukaista. Komission ehdottaman toimintavaihtoehdon 2 mukaisesti sopimuksen allekirjoittamisen yhteydessä tulisi myös samalla muuttaa ns. selvitysdirektiivin (98/26/EY) 2 artiklaa siten, että selvitysjärjestelmissä sallittaisiin vain yhden lain soveltaminen esineoikeudellisiin kysymyksiin. Tätä vaatimusta perustellaan selvitysjärjestelmien vakauden varmistamisella.

Valtiovarainministeriön mielestä komission selvityksessä ei ole riittävästi selostettu, miten esimerkiksi kahden lain soveltaminen uhkaa selvitysjärjestelmien vakautta. Komission väite on jossain määrin perustelematon uhkakuva: selvitysyhteisöille mahdollisen ns. multijurisdictional-mallin riskejä ei ole selvityksessä kattavasti ja perusteellisesti esitetty.

Vaatimuksella yhden lain soveltamisesta saattaa olla selvitysjärjestelmien integraatiota hidastava vaikutus. Selvitysdirektiiviä ei tulisi muuttaa ennen kuin selkeät perusteet vaatimukselle yhden lain soveltamisesta on esitetty.

Yleissopimuksen voimaansaattamisen aikataulusta

Valtiovarainministeriö katsoi Haagin yleissopimuksesta 15.8.2003 antamassaan lausunnossa, että sopimus tulisi saattaa voimaan mahdollisimman pian, mikä oli lausunnonantajien yleinen näkemys yleissopimuksen voimaansaattamisesta. Mutta kuten valtiovarainministeriö ja muutkin lausunnonantajat totesivat, yleissopimus tulisi pyrkiä saattamaan voimaan yhtäaikaisesti Euroopan yhteisön ja kaikkien jäsenvaltioiden kanssa.

Haagin yleissopimuksen voimaan saattaminen yhteisössä on selkeästi viivästynyt, ja on ilmeistä, että monet jäsenvaltiot suhtautuvat yhä kriittisesti tai epäillen sen allekirjoittamiseen. Mikäli selvää päätöstä yleissopimuksen allekirjoittamisesta ei kuluvan syksyn aikana saada yhteisössä syntymään, tällöin ei pitäisi juuttua siihen liittyvien seikkojen yhä vain pitkittyvään ja jatkuvaan selvittelyyn yhteisön tasolla. Painopiste tulee tarvittaessa siirtää siihen, mitkä jäsenvaltiot ovat valmiit yleissopimuksen allekirjoittamaan.

Ehdotettava Suomen kanta

Valtiovarainministeriön mielestä Haagin yleissopimus tulisi edelleen ensi sijassa pyrkiä allekirjoittamaan yhdessä yhteisön ja muiden jäsenvaltioiden kanssa. Komissiolta pitää ennen selvitysdirektiivin muuttamiseen ryhtymistä saada parempi selvitys tämän direktiivin välttämättömästä muutostarpeesta, mutta tämän selvityksen tulisi nimenomaisesti keskittyä ainoastaan tähän kysymykseen. Haagin yleissopimuksen laajempaan yleiseen vaikutusarvioon ei enää ole tarvetta. Suomen on syytä korostaa selkeästi, että Haagin yleissopimus tulee allekirjoittaa nopeasti. Sopimuksen allekirjoittaminen on Suomen etujen mukaista. Tarvetta yleissopimuksen allekirjoittamiseen on lisännyt muun muassa suomalaisten arvopaperisijoitusten määrän kasvu ulkomailla. Koska Yhdysvallat ja Sveitsi ovat jo allekirjoittaneet sopimuksen, Suomen tarve liittyä sopimukseen on entisestään korostunut.

Osastopäällikkö,
ylijohtaja			Peter Nyberg

Erityisasiantuntija		Jyrki Knuutinen